b'\n_START_ARTICLE_\nRekombinaatio\n_START_PARAGRAPH_\nRekombinaatio on uusien ominaisuusyhdistelmien syntymist\xc3\xa4 suvullisessa lis\xc3\xa4\xc3\xa4ntymisess\xc3\xa4, vanhemmilta periytyvien ominaisuuksien uudelleen j\xc3\xa4rjestyess\xc3\xa4._NEWLINE_Aitotumaisilla eli\xc3\xb6ill\xc3\xa4 rekombinaatiota aiheuttaa meioosin v\xc3\xa4hennysjakautumisessa tapahtuva vastinkromosomien satunnainen konjugoituminen ja sukusolujen sattumanvarainen yhdistyminen hedelm\xc3\xb6ityksess\xc3\xa4. J\xc3\xa4lkel\xc3\xa4isen kummaltakin vanhemmaltaan saama kromosomin kopio voi sattumanvaraisesti periyty\xc3\xa4 joko t\xc3\xa4m\xc3\xa4n \xc3\xa4idilt\xc3\xa4 tai is\xc3\xa4lt\xc3\xa4, ja eri kromosomien kohdalla isovanhempien perim\xc3\xa4t yhdistyv\xc3\xa4t n\xc3\xa4in satunnaisesti toisistaan riippumatta._NEWLINE_Kromosomien v\xc3\xa4linen rekombinaatio mahdollistaa suuren m\xc3\xa4\xc3\xa4r\xc3\xa4n uusia ominaisuusyhdistelmi\xc3\xa4. Esimerkiksi ihmisen haploidinen kromosomiluku on 23, joten erilaisia siitti\xc3\xb6it\xc3\xa4 voisi muodostua pelk\xc3\xa4st\xc3\xa4\xc3\xa4n kromosomien segregaation tasolla 2\xc2\xb2\xc2\xb3 eli noin 8 400 000. Erilaisia munasoluja voi synty\xc3\xa4 yht\xc3\xa4 monta. Samojen vanhempien j\xc3\xa4lkel\xc3\xa4isten mahdollisia ominaisuusyhdistelmi\xc3\xa4 tulee siis 2\xe2\x81\xb4\xe2\x81\xb6 kappaletta. N\xc3\xa4in ollen perheeseen ei k\xc3\xa4yt\xc3\xa4nn\xc3\xb6ss\xc3\xa4 voi synty\xc3\xa4 kahta perim\xc3\xa4lt\xc3\xa4\xc3\xa4n samanlaista lasta (poikkeuksena identtiset kaksoset)._NEWLINE_Perim\xc3\xa4n uudelleenj\xc3\xa4rjestely\xc3\xa4 meioosissa tapahtuu my\xc3\xb6s kromosomien eri osien v\xc3\xa4lill\xc3\xa4 tekij\xc3\xa4invaihdunnan eli crossing-overin seurauksena, mik\xc3\xa4 moninkertaistaa rekombinaation m\xc3\xa4\xc3\xa4r\xc3\xa4n._NEWLINE_Bakteereilla on kolme rekombinaatiotapaa: transformaatio, konjugaatio ja transduktio._NEWLINE_Evoluution kannalta rekombinaatiolla on hyvin keskeinen merkitys, koska se mahdollistaa eli\xc3\xb6iden geneettisen sopeutumisen muuttuviin olosuhteisiin. Geenikartoitusmenetelm\xc3\xa4 kytkent\xc3\xa4analyysi hy\xc3\xb6dynt\xc3\xa4\xc3\xa4 geenimerkkien tuottamaa tietoa rekombinaatioista.'